ไทยเดินหน้าทวงคืนพระพุทธรูปโบราณ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ที่ประชุมคณะกรรมการติดตามโบราณวัตถุของไทยในต่างประเทศกลับคืนสู่ประเทศไทย ได้รับทราบการนำทับหลังจากปราสาทหนองหงส์ ไปจัดแสดง ณ ศูนย์ข้อมูลอุทยานประวัติศาสตร์ พนมรุ้งจังหวัดบุรีรัมย์และทับหลังจากปราสาทเขาโล้น ไปจัดแสดงที่ศูนย์ข้อมูลอุทยานประวัติศาสตร์สด๊กก๊อกธม จังหวัดสระแก้ว เป็นพื้นที่ตั้งแหล่งกำเนิดทับหลังทั้งสองรายการเพื่อเปิดให้ประชาชนเข้าชม อีกทั้งยังรับทราบความคืบหน้ากรณีสำนักงานสืบสวนความมั่นคงแห่งมาตุภูมิสหรัฐอเมริกาดำเนินคดีและเจรจาให้ส่งคืนโบราณวัตถุไทย 3 รายการ ได้แก่ พระโพธิสัตว์อวโลกิเตศวร ศิลปะเขมรสมัยก่อนเมืองพระนคร และพระพุทธรูปยืนศิลปะทวารวดี 2 องค์จากพิพิธภัณฑ์ศิลปะแห่งเดนเวอร์ โดยขยายเวลาแก่พิพิธภัณฑ์ในการส่งคืนโบราณวัตถุแก่ประเทศไทย  สำหรับโบราณวัตถุของไทยในต่างประเทศ ที่ได้ประสานงานผ่านกระทรวงการต่างประเทศเพิ่มเติม 2 รายการ ได้แก่ พระพุทธรูปประทับเหนือพนัสบดีสมัยทวารวดี จากเมืองโบราณซับจำปา จังหวัดลพบุรี ในสถาบันเอเชียโซไซตี้ นิวยอร์ก สหรัฐอเมริกา และใบเสมาหินสลักภาพพุทธประวัติสมัยทวารวดี จากเมืองโบราณฟ้าแดดสงยาง จังหวัดกาฬสินธุ์ และประติมากรรมพระศิวะสำริดในนิวยอร์ก